section_heading: Životopis
paragraph_text: Jedriti je počeo s 8 godina u Jedriličarskom klubu Opatija, a u jedriličarske vode ga je doveo njegov susjed jedriličar Marko Štefan. Uči u školi jedrenja kod trenera Sergia Nalisa te jedri u klasama Optimist i Laser. Najznačajni rezultat koji je tada postigao bilo je 4. mjesto ukupnog poredka Europa cupa do 15 godina u klasi Laser 4.7. Promatrajući za vrijeme treninga surfere u opatijskom akvatoriju, odlučuje se sa 16 godina okušati u tom sportu. Od tada pa do danas član je Društva sportova na moru (DSNM) Volosko. U mnogobrojnim intervjuima ističe kako je uspjehu prodonijela činjenica da je rođen i odrastao na jednoj od najboljih točki za surfanje na Jadranu, gdje su odlični uvjeti za treniranje. Prvi put se odlučuje okušati na regati 2008. godine i sa 17 godina postaje juniorski prvak Hrvatske. U kategoriji juniora windsurfera mladi imaju pravo nastupa do 21 godine, tako da je titula sa 17 godina predstavljala ogroman uspjeh. Već sljedeće godine natječe se i u seniorskoj konkurenciji gdje također osvaja prvo mjesto i titulu seniorskog državnog prvaka, iako ima samo 18 godina. Iako još mladi junior, nastavlja osvajati seniorske državne medalje.